google/wiki40b huggingface dataset:
Anton Heidrich

Anton Heidrich (4. november 1636 Tallinn – 8. mai 1692 Keila) oli Eesti vaimulik.
Ta õppis Tallinna gümnaasiumis. Immatrikuleeriti Tartu Ülikooli 15. veebruaril 1653, Greifswaldi ülikooli 26. augustil 1655, Helmstedti ülikooli 22. juunil 1657 ja Königsbergi ülikooli 16. jaanuaril 1658, ta on õppinud ka Rostocki ülikoolis. Ordineeriti 13. märtsil 1659 õpetajaks.
Ta oli aastatel 1659–1692 (kutsuti 26. jaanuaril 1659) Keila Miikaeli koguduse õpetaja; lisaks oli ta 4. veebruarist 1674 Lääne-Harju praostkonna praost ja 15. veebruarist 1674 Eestimaa konsistooriumi assessor.
Ta koostas matusetrükise piiskop Helwigi abikaasa Elisabeth Herzbergi (Reval 1677) ja oli üks autoritest piiskop Helwigi väljaandes De officio Christ theses theologicae. Proponente et dirigente Jac. Helwigio. (Reval, 1680); andis välja ühepoognalise tabel-katekismuse saksakeelse pealkirjaga: Erklärung des ganzen Catechismus in einer Tabelle von einem Bogen auf sechs Tage, mit einem Bilde und mit Liedern zur Enklärung. Reval, 1688 (säilinud Kirjandusmuuseumi arhiivkogus). Kuulus aastal 1682 sinodil moodustatud Uue Testamendi eestikeelse tõlke käsikirja revideerimise komisjoni. Aastast 1685 kuulus Uue Testamendi tõlke revideerija hulka. Ta etendas keskset osa tülis, mis puhkes aastast 1687 Liivimaa ja Eestimaa pastorite vahel eesti kirjakeele ning piiblitõlke pärast. Aastal 1689 esitas ta revideeritud eestikeelse Uue Testamendi puhtakskirjutatult Markuse ja Luuka evangeeliumi.

Isiklikku

Tema vend Johann Heidrich oli Harju-Jaani koguduse õpetaja.
Tööstuslik kompuutertomograaf

Tööstuslik kompuutertomograaf (KT) on seade, mis loob röntgenikiirguse abil skaneeritud objektist kolmemõõtmelise kujutise. Tööstusliku KT skaneerimist kasutatakse paljudes tööstusharudes detailide sisemiseks kontrolliks. Tööstusliku KT-skaneerimise peamised kasutusvõimalused on vigade avastamine, metroloogia, montaaži analüüs ja pöördtehnoloogilised rakendused.

Skannerite tüübid

Joonkiire skaneerimine on traditsiooniline tööstusliku KT skaneerimise protsess. Tekitatakse röntgenikiired, mis kollimeeritakse üheks jooneks. Seejärel transleeritakse röntgenikiired üle skaneeritava objekti ja detektor kogub andmed kokku. Andmed rekonstrueeritakse ja luuakse 3D- (ruumiline) pildiesitlus. 
Koonuskiire skaneerimisel asetatakse skaneeritav osa pöörlevale lauale. Kui objekt pöörleb, tekitab röntgenikiirte koonus suure hulga 2D-pilte, mis salvestatakse detektori kaudu. Seejärel töödeldakse 2D-pilte, et saada 3D- (ruumiline) pildiesitlus.

Ajalugu

Tööstuslik KT-skaneerimise tehnoloogia võeti kasutusele 1972. aastal, kui Godfrey Hounsfield leiutas KT-skanneri meditsiiniliseks otstarbeks. Leiutisega pälvis ta Nobeli auhinna meditsiinis, mida jagas koos Allan McLeod Cormackiga. Lisaks visuaalsele kontrollile, mida kasutatakse peamiselt meditsiini valdkonnas (meditsiiniline KT-skaneerimine), on mitmed KT-skaneerimise edusammud võimaldanud selle kasutamist metroloogia tööstuse valdkonnas.
Elsa Avesson

Elsa Avesson (17. veebruar 1911 Omsk – 24. juuli 1986 Tallinn) oli eesti pianist ja muusikapedagoog.
Ta lõpetas aastal 1933 Tallinna Konservatooriumi (Artur Lemba klassis), ta oli aastatel 1938–1978 samas kontsertmeistriklassi õppejõud (olles aastast 1947 dotsent).
Ta esines peamiselt ansamblistina nii Eestis kui ka välismaal, sealhulgas Saksamaal, Soomes, Tšehhoslovakkias; aastal 1935 esitas ta eesti muusikat Praha Raadios. Püsivam koostöö oli tal Jaan Tamme nimelise puhkpillikvintetiga ning solistide August Karjuse, Jenny Siimoni, Elsa Maasiku, Ellen Laidre, Paula Padriku, Herbert Laane, Juhan Kaljaspooliku, Roland Kriidi ja Samuel Saulusega. Ta paistis silma prima vista mängijana.

Isiklikku

Tema vanem vend Rudolf Avasalu (1915–1949) oli viiuldaja, noorem vend Lembit Avesson (1925–2008) oli helilooja ja organist.
Adiantumilised

Adiantumilised (Adiantaceae) on taimede sugukond sõnajalgtaimede hõimkonnast.
Sugukonda arvatakse 12–56 perekonda ja sõltuvalt perekondade arvust umbes 1000 liiki.

Süstemaatika

Mõned taimesüstemaatikud paigutavad adiantumilised äärisjalaliste (Pteridaceae) sugukonda, mõned süstemaatikud käsitlevad adiantumilisi ja äärisjalalisi sünonüümsetena.
Ivar Veldre

Ivar Veldre (10. märtsil 1931 Tartu – 19. märts 2009 Tartu) oli eesti ihtüoloog ja hüdrobioloog, bioloogiakandidaat (1959).

Elukäik

Aastal 1953 lõpetas Tartu Riikliku Ülikooli. Aastast 1957 oli ENSV kalatööstuse valitsuse ihtüoloogialabori vanemteadur. 
Aastatel 1984–1992 oli kirjastuse Valgus toimetajaskonnas. 
Ta uuris põhjalikult aerjalaliste ja kilu arengut, eluviisi ja arvukust.
Veldre oli Eesti üks nimekamaid bridžiteoreetikuid.
Andrew Ng

Andrew Yan-Tak Ng (lihtsustatud hiina kirjas 吴恩达 ; traditsioonilises hiina kirjas 吳恩達; sündinud 18. aprillil 1976 Londonis) on hiina päritolu Suurbritannia ja Ameerika Ühendriikide arvutiteadlane ning ettevõtja.
Andrew Ng sündis Londonis Hongkongist pärit vanemate lapsena.
Bakalaureusekraadid matemaatika/arvutiteaduse ja statistika alal omandas ta Carnegie Melloni Ülikoolis 1997. aastal. Magistrikraadi elektriinseneri teaduse ja arvutiteaduse alal sai ta Massachusettsi Tehnoloogiainstituudis 1998. aastal. Doktorikraadi arvutiteaduste alal omandas ta 2002. aastal California Ülikoolis Berkeleys.
Tööd professorina Stanfordi ülikoolis alustas ta 2002. aastal, hiljem sai temast seal tehisintellekti labori juhataja. 2011–2012 töötas ta Google'is. 2012. aastal oli üks Coursera kaasasutajatest ja selle tegevjuht. 2014–2017 töötas ta juhtivteadlasena Baidus. Varsti seejärel lasi ta käiku veebikeskkonnad Deeplearning.ai ja Landing.ai. Ta on ka firma Woebot juhatuse esimees.
Teda peetakse üheks kõige suuremaks asjatundjaks tehisintellekti ja süvaõppe alal.
Emajõe-Suursoo

Emajõe-Suursoo (ka: Emajõe soostik) on soostik Tartu maakonnas. Soo pindala on 13 000 ha. Soostiku kaitseks on moodustatud Emajõe-Suursoo maastikukaitseala.
Soostikust 85% on madalsoo, kus turbakihi paksus on kuni 5,8 m.
Emajõe-Suursoo on tekkinud Emajõe delta ümbrusesse, mis on Eesti suurim delta. Seal leidub puutumatut loodust ja palju metsloomi.
Emajõe-Suursoo on Eesti suurim soostik.
Matthias Thumser

Matthias Thumser (sündinud 24. septembril 1953 Hofis) on saksa ajaloolane, Balti Ajaloo Komisjoni esimees alates 2007. aastast.
Thumser õppis ajalugu, germanistikat ja geograafiat Würzburgis, 1986. aastal sai ta doktorikraadi Otto Meyeri juhendamisel. 1992. aastal habiliteerus ta Marburgi ülikoolis.
Alates 1997. aastast töötab Thumser Berliini Vabas Ülikoolis, ta on Friedrich Meinecke instituudi kõrg- ja hiliskeskaja ajaloo professor.
Thumseri uurimisaladeks on paavstlus, Rooma ja Kesk-Itaalia keskajal; kirjakultuur hiliskeskajal; Liivimaa keskajal ning Lõuna-Saksa varahumanism. Ta on ka "Liv-, Est- und Kurländisches Urkundenbuchi" I osa puuduolevate köidete (13.–14. köide, mis peaksid katma ajavahemiku 1472–1494) koostamisega tegeleva uurimisprojekti juht.
Renaldo Veeber

Renaldo Veeber (20. juuli 1937 Leningrad – 1. mai 2010) oli eesti skulptor ja graafik.
Renaldo Veeber lõpetas aastal 1958 Tartu Kunstikooli ning 1964 Eesti Riikliku Kunstiinstituudi skulptuuri erialal. 
Aastatel 1964–1966 töötas ta Tallinnas kujunduskunstnikuna ning seejärel vabakutselise kunstnikuna. Alates 1993. aastast oli ta Saatses setu muuseumi juhataja.
Tema tuntumate teoste hulgas on 1969. aastal valminud graniidist Madisepäeva lahingu mälestusmärk Lõhavere linnamäel (koos arhitekt Ülo Stööriga), 1985. aastal valminud pronksist Friedrich Reinhold Kreutzwaldi mälestussammas Vinnis, 1986. aastal valminud malmist "Inimene ja kosmos" Sillamäel. Aastal 1989 taastas ta Otepää kiriku Voldemar Melliku tehtud pronksreljeefi.
Graafikuna viljeles ta peamiselt sügavtrükitehnikaid. Ta on teinud joonistusteseeriaid muu hulgas eesti mütoloogia teemadel. Ta viljeles ka akvarelli ja maali.
Endel Varep

Endel Varep (3. september 1915 Staraja Russa – 13. aprill 1988) oli Eesti geograaf, maastikuteadlane, kartograafia ajaloolane ja botaanik.

Isiklikku

Tema abikaasa oli Elsa Pastak ja vend Peeter Varep.
Robert Piir

Elulugu

Robert Piir on talupidaja poeg.
Lõpetas 1950 Tartu Meditsiinikooli, 1953 Tartu 1. Töölisnoorte Keskkooli, 1958 TÜ bioloogia osakonna. Oli 1950–51 Rõuges velsker, 1951–53 Tartu polikliinikus ja sõjaväehaiglas vanemröntgenitehnik, 1958–61 Antsla Keskkooli õpetaja, 1961–92 Eesti Maaviljeluse ja Maaparanduse Teadusliku Uurimise Instituudi (EMMI) Polli katsebaasi teadur.

Teadustöö

Uurinud puuvilja- ja marjasortide keemilist koostist ja sobivust töötlemiseks, introdutseerinud Eestise uusi puuvilja- ja marjakultuuride sorte ning -liike. Rajas Pollis ühe täielikuma pihlakate sordikollektsiooni (endise Nõukogu Liidu ulatuses). Avaldanud artikleid puutaimede puhkeperioodi, õuna-, pirni- ja ploomisortide töötlemiseks sobivuse, uute kultuuride viljade keemilise koostise ning uute puu- ja köögiviljakultuuride kasvatamise kohta. Üle 100 teadustrükise.
Pierce'i maakond (Georgia)

Ajalugu

Maakond moodustati 1857. aastal.
Pöögle vald

Pöögle vald (saksa keeles Böcklershof) oli vald Pärnumaal Karksi kihelkonnas.
Vald eksisteeris 1866–1939.
Valla alal asus Pöögle mõis.
Nelly Sachs

Leonie Nelly Sachs (10. detsember 1891 Berliin – 12. mai 1970 Stockholm) oli saksa luuletaja ja dramaturg, kes 1966. aastal koos Šmuel Josef Agnoniga pälvis Nobeli auhinna. Tema kuulsaim näidend on "Eeli". 
Sachs sündis rikkas juudi peres. Pärast tantsu, muusika ja kirjanduse eraõpinguid hakkas ta 17-aastaselt luulet kirjutama. Aastal 1921 avaldati tema esimene keskaegsete legendide ja saagade kogumik. See kirjeldab autori imetlust kristluse müstiliste elementide üle. 
Hitleri võimuletulekuga oli ta sunnitud tagasi tõmbuma ja 1940. aastal põgenes Rootsi. Ta oli Selma Lagerlöfi ja saksa poeedi Hilde Domini sõber.
Aastal 1961 asutas ta omanimelise kirjandusauhinna, mida antakse välja iga kahe aasta tagant Dortmundis. 
Aastal 1966 sai ta koos Šmuel Josef Agnoniga Nobeli kirjandusauhinna. Ta on öelnud, et kui Agnon esindas Iisraeli, siis tema esindas juutide tragöödiat. 
Sachs on maetud Stockholmi Põhjakalmistule. 
Nobeli kirjandusauhinna laureaat
1901 Prudhomme • 1902 Mommsen • 1903 Bjørnson • 1904 F. Mistral, Echegaray • 1905 Sienkiewicz • 1906 Carducci • 1907 Kipling • 1908 Eucken • 1909 Lagerlöf • 1910 von Heyse • 1911 Maeterlinck • 1912 Hauptmann • 1913 Tagore • 1915 Rolland • 1916 von Heidenstam • 1917 Gjellerup, Pontoppidan • 1919 Spitteler • 1920 Hamsun • 1921 France • 1922 Benavente • 1923 Yeats • 1924 Reymont • 1925 Shaw • 1926 Deledda • 1927 Bergson • 1928 Undset • 1929 Mann • 1930 Lewis • 1931 Karlfeldt • 1932 Galsworthy • 1933 Bunin • 1934 Pirandello • 1936 O'Neill • 1937 du Gard • 1938 Buck • 1939 Sillanpää • 1944 Jensen • 1945 G. Mistral • 1946 Hesse • 1947 Gide • 1948 Eliot • 1949 Faulkner • 1950 Russell • 1951 Lagerkvist • 1952 Mauriac • 1953 Churchill • 1954 Hemingway • 1955 Laxness • 1956 Jiménez • 1957 Camus • 1958 Pasternak • 1959 Quasimodo • 1960 Perse • 1961 Andrić • 1962 Steinbeck • 1963 Seféris • 1964 Sartre • 1965  Šolohhov • 1966 Agnon, Sachs • 1967 Asturias • 1968 Kawabata • 1969 Beckett • 1970 Solženitsõn • 1971 Neruda • 1972 Böll • 1973 White • 1974 Johnson, Martinson • 1975 Montale • 1976 Bellow • 1977 Aleixandre • 1978 Singer • 1979 Elýtis • 1980 Miłosz • 1981 Canetti • 1982 García Márquez • 1983 Golding • 1984 Seifert • 1985 Simon • 1986 Soyinka • 1987 Brodski • 1988 Mahfuz • 1989 Cela • 1990 Paz • 1991 Gordimer • 1992 Walcott • 1993 Morrison • 1994 Ōe • 1995 Heaney • 1996 Szymborska • 1997 Fo • 1998 Saramago • 1999 Grass • 2000 Gao • 2001 Naipaul • 2002 Kertész • 2003 Coetzee • 2004 Jelinek • 2005 Pinter • 2006 Pamuk • 2007 Lessing • 2008 Le Clézio • 2009 Müller • 2010 Vargas Llosa • 2011 Tranströmer • 2012 Mo • 2013 Munro • 2014 Modiano • 2015 Aliaksijevič • 2016 Dylan • 2017 Ishiguro • 2018 edasi lükatud
Guido Küng

Guido Küng (sündinud 5. oktoobril 1933 Zofingenis) on Šveitsi filosoof.
Ta kaitses doktorikraadi Fribourgi Ülikoolis Šveitsis 1962. aastal. 1962–1973 oli ta filosoofiaprofessoriks Notre Dame'i Ülikoolis Ameerika Ühendriikides. Alates 1973. aastast oli ta filosoofiaprofessor ja Ida-Euroopa uuringute instituudi direktor Fribourgi Ülikoolis.

Pere

Tema vanemad olid Josef ja Anna (Schibig) Küng. Tema abikaasa on Elisabeth J. Lampert (alates 1962. aastast).
18 (Tallinna bussiliin)

18 on Tallinna bussiliin, mis sõidab Viru keskusest Laagrisse.
Jeffersoni maakond (Pennsylvania)

Jeffersoni maakond (Jefferson County) on maakond USA-s Pennsylvania osariigis. Geograafilised koordinaadid on 41° 08′ N, 79° 00′ W
Maakonna halduskeskus on Brookville ja suurim linn Punxsutawney.
Maakonna pindala on 1702 km², millest 3 km² moodustab veepindala.
Elanike arv oli 2010. aasta rahvaloenduse järgi 45 200. Aastal 2000 oli elanike arv 45 932.

Ajalugu

Jeffersoni maakond moodustati 26. märtsil 1804. aastal Lycomingi maakonna osast. Maakond sai nime kolmanda Ameerika Ühendriikide presidendi Thomas Jeffersoni järgi.
Seedeelundite süsteem

Seedeelundite süsteem ehk seedeaparaat (ka seedeelundkond, ladina keeles systema digestorium, apparatus digestorius) on enamiku organismide elundkond, mis koosneb elunditest, mille ülesandeks on ainevahetuseks vajalike põhitoitainete, mineraalide, vitamiinide ja vee mehaaniline ja keemiline töötlemine ning mitteseeditavate jääkide väljutamine. 
Seedeaparaadi olemasolu, areng, anatoomia, morfoloogia, histoloogia ja patoloogia võivad erineda nii liigiti, indiviiditi kui ka arenguastmeti.

Terminoloogia

Varem on see elundisüsteem kandnud nimetust seedeelundkond. Seedeelundkond ei kuulu kehtivasse rahvusvahelisse inimese anatoomia standardisse Terminologia Anatomica. 
Seedeelundkond on kantud Terminologia Anatomicasse.
Karin Laine

Karin Laine (17. märts 1930 – 9. aprill 2017) oli eesti murdmaasuusataja.
Ta võitis veteranide maailmameistrivõistlustel suusatamises 32 kuld-, 12 hõbe- ja 8 pronksmedalit.
Elisabeth (Belgia printsess)

Belgia printsess Elisabeth (prantsuse Élisabeth Thérèse Marie Hélène; hollandi Elisabeth Theresia Maria Helena; sündinud 25. oktoobril 2001) on Belgia kuninga Philippe I ja kuninganna Mathilde'i esimene laps. Ta on Albert II pojatütar.
Élisabeth Thérèse Marie Hélène sündis 25. oktoobril 2001 Brüsseli lähedal Anderlechtis. Kuna kümme aastat enne tema sündi muudeti troonipärilusseadust, saab temast pärast isa Belgia kuninganna.
Tema ristivanemad olid tema isapoolne tädipoeg, Belgia prints Amedeo, ja emapoolne tädi krahvinna Hélène d'Udekem d'Acoz. Ta sai nimeks Elisabeth oma vaarema, kuninganna Elisabethi järgi.
Printsess Elisabethil on kaks nooremat venda: prints Gabriel ja prints Emmanuel.
Salza Irpina

Ajalugu

Arheoloogilised väljakaevamised annavad tunnistust sellest, et piirkond oli asustatud juba hiljemalt Rooma ajal.
Mikroskoop (tähtkuju)

Mikroskoop (ladina Microscopium, lühend Mic) on lõunataevas asuv tähtkuju. 
Mikroskoobi suurus on 210 ruutkraadi ja see on pindalalt 88 tähtkuju seas 66. kohal. Tähtkuju heledaim täht on Gamma Microscopii (4,67 ᵐ).
Tähtkuju autoriks on prantsuse astronoom Nicolas-Louis de Lacaille.
Feliks Liivik

Feliks Liivik (14. oktoober 1921 – 12. november 2002 Tallinn) oli Eesti NSV partei- ja kinotegelane.
1950. aastatel oli ta EKP Võru Rajoonikomitee sekretär, 1960. aastate esimeses pooles EKP Tartu Linnakomitee esimene sekretär. Hiljem pikka aega, kuni 1982. aastani Eesti NSV Ministrite Nõukogu Riikliku Kinematograafia Komitee (Eesti NSV Kinokomitee) esimees. Ta oli EKP Keskkomitee liige.
Ta oli Eesti NSV Ülemnõukogu VI ja VIII koosseisu saadik.
Ta on maetud Tallinna Metsakalmistule.
Lisp

Dialektid

Tuntuimad üldotstarbelised Lispi dialektid on Common Lisp ja Scheme. Üks uusimaid dialekte on Clojure.
Mitmed dialektid on kasutusel aga muude programmide koosseisus. Näiteks tekstiredaktor Emacs on laiendatav Emacs Lispi abil ning AutoCAD AutoLISPiga.
Gordon Allport

Isiksuse teooria

Allport on psühholoogias tuntud ühe kõige visama ja põhjalikuma isikuomaduste uurijana. Koos Henry Sebastian Odbertiga leidsid nad Websteri sõnastiku 1925. aasta väljaandest 18 000 inimest kirjeldavat sõna, millest ligemale neljandik iseloomustab nende hinnangul isiksust. Osa leitud sõnu kirjeldasid iseloomujooni (nt töökas), teised psüühilisi seisundeid (nt ärevuses), kolmandad kujutasid endast inimese hinnangulisi määratlusi (nt ebameeldiv), ülejäänud aga inimese füüsilisi omadusi (nt kleenuke). Allporti isiksuseteooria peamine põhimõte: inimene on see, millised on tema (juhtivad ja unikaalsed) iseloomujooned.

Iseloomujooned

Isiksuse omadused on need, mis määravad ära käitumise iseärasused. Iseloomujooned määravad potentsiaalsete käitumisvariantide hulga, keskkond determineerib konkreetse variandi. Inimene tõlgendab maailma läbi oma isiksuseomaduste, seega näiteks optimistlik inimene omab kalduvust näha teistes optimismi. 
Isiksusejoonte kategooriad:
Kardinaalsed isiksusejooned: üksikomadused, mis on inimese olemuseks ja enamuse käitumise aluseks. enamusel inimestest on ühe või kahe kardinaalse joone asemel
Kesksed isiksusejooned: inimese peamised iseloomustajad, nende arv ühel inimesel on tavaliselt 5–10 (nt ausus, sotsiaalsus). Teisesed isiksusejooned: omadused, mis mõjutavad inimese käitumist harvem ettetulevates situatsioonides.

Isiklikku

Tema vend Floyd Henry Allport oli Syracuse'i ülikooli sotsiaalpsühholoogia ja poliitilise psühholoogia professor aastatel 1924–1956 ning külalisprofessor California Ülikoolis Berkeleys.
Trumbulli maakond

Trumbulli maakond (Trumbull County) on maakond USA-s Ohio osariigis. Geograafilised koordinaadid on 41°32' N, 80°76' W.
Maakonna halduskeskus ja suurim linn on Warren.
Maakonna pindala on 1649 km². Veepindala on 47 km².
Elanike arv oli 2010. aasta rahvaloenduse järgi 210 312. Aastal 2000 oli elanike arv 225 116.
Eero Heinäluoma

Eero Olavi Heinäluoma (sündinud 4. juulil 1955 Kokkolas) on Soome poliitik, alates 2019. aastast Euroopa Parlamendi liige.
Ta oli alates 23. juunist 2011 2015. aastani Eduskunna esimees.
Heinäluoma kuulub Soome Sotsiaaldemokraatlikku Parteisse. Aastatel 2005–2008 oli ta erakonna esimees.
Eero Heinäluoma jättis gümnaasiumi pooleli ja lõpetas selle 25-aastasena õhtuses õppes. Ta alustas politoloogiaõpinguid ülikoolis, kuid need jäid pooleli. Aastatel 1983–2002 töötas ta Soome ametiühingute keskliidus. Eelkõige ametiühingute toel valiti ta 2002 SDP peasekretäriks ja kolm aastat hiljem esimeheks.
Ta on Eduskunna liige alates 2003. aastast. 2003. aasta parlamendivalimistel sai ta 7003 häält, 2007. aastal 10 948 häält ja 2011. aastal 9501 häält. 
23. septembrist 2005 kuni 19. aprillini 2007 oli ta Matti Vanhase esimeses valitsuses rahandusminister ja peaministri asetäitja.
2019. aasta Euroopa Parlamendi valimistel valiti ta 128 234 häälega Euroopa Parlamendi liikmeks.
Transpordilennuk

Ajalugu

Lennukeid on kasutatud alates 1911. aastast posti vedamiseks. Esimesed transpordilennukid ei olnud mõeldud peamiselt kaubaveoks. Alates 1920. aastatel alustasid lennukitootjad spetsiaalset kauba veo jaoks mõeldud lennukit kavandama.   
Lennukeid on alates 1911. aastast kasutatud posti vedamiseks. Esimesed transpordilennukid ei olnud mõeldud spetsiaalselt lasti veoks. Alles 1920. aastatel hakkasid lennukitootjad spetsiaalselt lasti veoks mõeldud lennukeid kavandama. 
1920. aastate alguses tekkis Suurbritannial vajadus vägede ja sõjaväevarustuse kiire transportimise järele, et suruda maha hõimude rünnakuid äsja okupeeritud Lähis-Ida aladel. Vicers Vernon, Vickers Vimy Commerciali edasiarendus, alustas Suurbritannia kuningliku õhuväe teenistuses esimese vägede transpordiks mõeldud lennukina 1921. aastal. 1923. aasta veebruaris võttis selle lennuki kasutusele kuningliku õhuväe Iraagi üksus, kes lennutas ligi 500 sikhide sõjaväeüksust Kingarbanist Kirkūki. See oli ajaloo esimene vägede strateegiline transportimine õhu teel. Vickers Victoria lennukid mängisid olulist osa Kabuli operatsioonis, mis kestis 1928. aasta novembrist 1929. aasta veebruarini, mil nad evakueerisid kodusõja tõttu ohtu sattunud diplomaatilise personali koos perekondade ja Afganistani kuningliku perekonna liikmetega.
Üheks oluliseks innovatsiooniks tuleviku kaubalennukite projekteerimisel võeti kasutusele 1939. aastal, kui Junkers Ju 90 prototüübile loodi esmakordselt tagumine laadimisluuk. See õhusõiduk, nagu enamik oma ajastust, kasutas sabarattaga juhitavat telikut, mis põhjustas lennukil maapeal olles tahapoole kallutamise. Nendele lennukitele lisati Trapoklappe'id, võimsad hüdraulilised tõstukid, mis tõstis õhusõiduki tagaosa kõrgemale ja muutsid laadimise kergemaks.    
Sõjajärgne Euroopa mängis ka olulist rolli kaasaegse õhutranspordi tööstuse arendamisel. Kiireim arenguperiood oli Berliini blokaadi ajal, kui lääneriigid korraldasid Lääne-Berliini varustamiseks massiivne transpordilennukite mobiliseerimise, mille käigus varustati Lääne-Berliini ööpäevaringselt toidu ja muu eluks vajalikuga. Blokaadi ajal töötati välja tänapäevalgi lennunduses kasutusel olevad kauba laadimise viisid. 
Sõjaajajärgsetel aastatel võeti kasutusele mitmeid uusi kohandatud õhusõidukeid, mis sageli sisaldasid eksperimentaalseid funktsioone. Näiteks USA C-82 Packetil oli eemaldatav kaubaruum ja C-123 Provideril oli upswept saba, et võimaldada palju suuremat tagumist laadimisluuki. Turbopropelleri kasutuselevõtt oli üks tähtsamaid uuendusi, mis võimaldas transpordilennukitel pääseda väiksematesse ja keerukamatesse lennujaamadesse.

Tänapäeval

Enamik transpordilennukid on lennukid, mis ei sobi enam reisijate kasutuseks, sageli seoses muutuvate ohutus- või müra nõuetega, või kui õhusõidukitüüpi peetakse reisijate lennuteenuste puhul konkurentsivõimetuks, kuid on olemas ka turg uutele transpordi lennukitele. Transpordilennukitel on tavaliselt tugevdanud kabiin, põrandad ja lai luuk lennuki ees või tagaotsas lisaks puudub reisijatesalong ja aknad.
Peep Aaviksoo

Peep Aaviksoo (sündinud 18. augustil 1956 Tartus) on eesti tippjuht ja poliitik, endine korvpallur.
Ta õppis Tartu Miina Härma nimelises 2. keskkoolis, mille lõpetas 1974.
8-aastaselt läks ta EPA spordikooli korvpallitrenni. Ta kuulus kõigi vanusklasside Eesti noortekoondisesse ja hiljem ka täiskasvanute koondisesse.
1974. aastal astus Aaviksoo Tartu Ülikooli kehakultuuriteaduskonda, mille lõpetas 1979. Ta tuli Tartu Ülikooli meeskonnaga 4-kordseks Eesti meistriks. 1977 sai temast NSV Liidu meistersportlane. Ta on mänginud Tallinna Kalevis, Ehitajas ja Riia ASK-s.
Alates 1980 töötas ta Harju KEK-is.
1989 astus ta EBS-i, mille lõpetas ärimagistrina (MBA). Õpingute vältel viibis ta San Franciscos McLaren Business Schoolis ja töötas California ettevõtetes.
Aaviksoo on töötanud Eesti Loto arendus- ja turundusdirektorina, aastast 1996 AS Norma peadirektori ja juhatuse esimehena, 1999–2004 AS EMT peadirektori ja juhatuse esimehena.
Aaviksoo on Reformierakonna liige alates 2004. aastast. Sel aastal valiti ta Tallinna volikogusse. 14. oktoobril 2004 nimetas Tallinna volikogu ta Tallinna abilinnapeaks, kelle ülesanne on vastutada kommunaalmajanduse eest. Ta töötas sel kohal 2005. aastani.
Aaviksoo on olnud Eesti korvpalliliidu president.
13. märtsil 2015 kuulutas Harju maakohus välja Peep Aaviksoo pankroti.
Peep Aaviksoo vanem vend on poliitik ja füüsik Jaak Aaviksoo.
Maajärv

Maajärv (ka Rammusaare järv) on järv Harju maakonnas Jõelähtme vallas Rammu külas. Veekogu pindala on 2,4 ha. Veekogu kaldajoone pikkus on 896 m.
Kesktunebo keel

Fonoloogia

Kesktunebo keeles on 5 vokaalfoneemi ja 14 konsonantfoneemi.
Käsipant

Käsipant on vallasasjale seatud pant, mille puhul asi antakse üle pandipidaja valdusse ja lepitakse kokku käsipandi seadmises. Asja võib pandiga koormata ka nii, et asi antakse üle kolmandale isikule ja pandipidaja saab panditud asjale kaudse valduse.
Tulenevalt asjaõigusseaduse § 282 tuleb käsipandi seadmise kokkulepe sõlmida kirjalikult, kui panditud asja väärtus ületab viitsada krooni.